壽王君明
作者：陸文圭
朝代：宋

paragraphs: 去年中秋月色高，吳山痛飲推文豪。
今年依舊故鄉月，紛紛青紫誇兒曹。
世間兒曹何足數，芙蓉仙人在江浦。
握荃懷瑾遺世紛，黄卷日與聖賢伍。
曾攀月桂臼邊枝，素娥夜半睡不知。
覺來薄怒赬自持，與仙重約三秋期。
一朝功成九霄去，小黠肯顧偷桃兒。
城東白髪龍鍾叟，瓣香來祝仙人壽。
長生辟穀未要學，千載與君期不朽。